Pic takan min cəɓ a nimin ka lay voh Dabawəzləv.
Min ta va ka va á katəf ngiɗ, min jan tete kərtaza maparam, balam tane ida ndirigi.
Kərtaza toku, masərəf a kəsəm tik.
A nja ka ceɗeten kən a ndirigi a talan, a tala kən ma va ka təɗaha ta sla za.
Ndirigi ma nja ka mayi kən ka sən pana pana, a nja ka vigi a zləra tik, aza a vəleten dala pe a ndiri ma mar ta, kama kərtaza toku ka ceɗeten.
Min tete Pol mata jan tete kərtaza toku za, ti səba kini.
A ca wəla day day, a ngar:
«Ndiri cah, ndiri ma həli kəzəɗ Dabawəzləv ma mar miseh maday.
Á ceɗ hini katəf na jan bit micin hini.»
Ti təɗ wan pe, kərtaza toku a ngar wa nja ngatoku ka mini.
Pic takan min ta va katəf, nəv Pol ti bas acin, bu zal zal, aza a ndul masərəf ta kəsəm kərtaza toku, a ngaren:
«Ta ngaroh áka zlim Yesu Kiristu za, a ya kəsəm kərtaza toku za!»
Njoɗ masərəf toku ya tik a kəsəm tik za.
Ndiri ma mari kərtaza toku mata ləma ta wa toku za acin, a ngarigi:
«Tá nja cah hidi a va ka jan dala baba a zləra ndirigi ɗakun.»
Njap kawi Pol ege Silas acin, aza tep tegi a gbəmgban kita.
Tep tegi a gibe masara Romagi, a ngareten:
«Ndiri cah a nja ka deviri liɓlay tokon.
Sinigi səban Yahudiyagi,
aza a nja ka jəkwan kini kən mangar a sligi a mazuko tokon, ndiri Roma ɗakun.
Gara mazuko tokon wər, ti tak tokon kaɗ ba, mini ka nja manja ɗiya tokon wa nja ndiri cah mata jəkwan kini ɗakun vu?»
Ndiri kərap ma ɓas ɓas ta gbəmgban kita mata zlim ta wa toku za, a basi nəv kahay kahay ka Pol ege Silas.
Ndiri madəday səri lukut ta kəsəm tan kaɗ, aza a ngareten a ndirigi ka pəm ta a lakwatay.
Mata pəm ta, pəm pəm za, ngazl ta, va fi a je fərsəna.
Ngareten a hidi ma pu ndiri ta je fərsəna ka saf ta ninek ninek.
Hidi ma pu ndiri ta je fərsəna mata zlimi wa toku za acin, ɓaw ta tep ka jik ta daba daba, mangar hidi ti təɗ a nin, a jan lay soloh kun.
Ɓaw madaba pay maday ma buh buh, təm təm ngaz tan a nin ka nja manja pəɗ.
Mata va ka nja daba daba vuɗu acin, Pol ege Silas a dəkəɓi Dabawəzləv, a ci dirfi ka fol ta.
Ndiri maparam ta je fərsəna a zlim ta.
Kedirek mamən hayək tar ka kəz gingiɓ gingiɓ lap a je fərsəna tik.
Mejijegi kərap a zləray tan a zləra tan.
Aza njemnjilem ma jaw jaw ta ka ngaz ndirigi, kərap ti pəl.
Njoɗ ma pu ndiri ta je fərsəna ti fuɗuh fəfərwat.
Mata ləma je fərsəna kərap ti zlər za, nəv tik ti ndoh mgbət, a cuko ndirigi ta je fərsəna ti si tan.
Sin dəɓ kaɗ ka waz, ɓaw ka ngaɓ liɓ tik za.
Ama Pol wəlu day day, aza a ngaren:
«Kay, a ngav kəsəm ku kun!
Min kərap a wacah.»
Mata zlimi wa nja ngatoku za, a ngareten a ndirigi ka dahi kuhu ka va ka saf ndiri ta je fərsəna.
Sin mata tuh a je fərsəna za, va á si a zləra Pol ege Silas.
A nəna a pərət.
Va gbərəw a gibe tan.
Ngazla ta a lakwat, aza a ngareten:
«Wa vay madayigi, kata ka jan bit micin ɗa wər, kata ka ɗiya mi?»
A ngareten acin:
«A ca talan ka Maday tokon Yesu, ha va ka jan bit micin ku, ɓaw ndiri tane ida ku kərap.»
A ceɗeten labar a gawla toku a tala Yesu, ɓaw a ndiri tane ida tik kərap.
Njoɗ, a vuɗu toku səɓ, gawla toku ngazl Pol ege Silas za, va goh goh mbəlah pəm ta kəsəm tan kaɗ.
Ka dawən tik acin, sin lap a ndiri tane ida tik ti jani batisma.
A ngareten:
«Ama tokon səka ita ɗa acin.»
Mata vigi za, ɓaw wili vəleten.
Gawla toku tete ndiri tane ida tik nəv tan kərap ɗewerakun, ngam ti ci talan ka Dabawəzləv.
Lay mata pat za, ndiri madədayigi zləni ndirigi a zləra gawla toku, ka ficik Pol ege Silas a je fərsəna kaɗ.
Gawla toku mata zlimi wa toku za, a ngaren a Pol acin:
«Ndiri madəday á ngar kigi, kata ka ficik hini a je fərsəna kaɗ ta.
Tá nja cah acin, hi sliɗ, hine va hini, kən ma va ka həl hini ɗa baba kun.»
Ama Pol wəla ndirigi, madədayigi mata zləna ta toku, aza a ngareten:
«Ndiri madəday a ɓasi kita kini a katəf tik kun.
Ti pəm kini a vere ndiri ma ɓas ɓas kahay səɓ.
Azama min ndiri Romagi ɗere.
Aza ti peki kini a je fərsəna.
Tá nja cah, ti may ta ka ficik kini a je fərsəna kaɗ á ɓoh.
Ama nep, mine may wa sin kun.
Sinigi mata yigi a zləra tan ka ficik kini kaɗ!»
Ndiri toku sliɗ va ceɗeten wa sin a ndiri ma zləna ta.
A ngareten:
«Pol ege Silas ti ceɗ kini, sinigi ndiri Roma ɗere ta.»
Ndiri madəday mata zlim ta wa toku za, ti pərətigi kahay kahay.
Njoɗ sliɗigi va a zləra tan acin.
A ngareten:
«Mine həl ta səná sən ka kən, min mata ɗiya hini.»
Ficik ta a je fərsəna kaɗ acin, aza a ngareten:
«Hi va hini a liɓlay maparam.»
Pol ege Silas mata ficikigi kaɗ za, sliɗ vigi ita Lidiya.
Aza janigi tete gelemine tan, a ngareten ka ɓərəsi kaɗ ka səba katəf Yesu.
Aza sliɗ tá va tan acin.